
Text rozhodnutia
Súd: Najvyšší súd Spisová značka: 1Sža/26/2015 Identifikačné číslo súdneho spisu: 1015200475 Dátum vydania rozhodnutia: 26. 05. 2015 Meno a priezvisko sudcu, VSÚ: JUDr. Igor Belko ECLI: ECLI:SK:NSSR:2015:1015200475.1 ROZSUDOK V MENE SLOVENSKEJ REPUBLIKY Najvyšší súd Slovenskej republiky v senáte zloženom z predsedu senátu JUDr. Igora Belka a z členov Ing. JUDr. Miroslava Gavalca, PhD. a JUDr. Zuzany Ďurišovej v právnej veci navrhovateľa: M. M., narodeného XX.XX.XXXX, štátneho príslušníka Indickej republiky, v krajine pôvodu naposledy bytom F., ulica M. I., aktuálne s miestom pobytu v Útvare policajného zaistenia pre cudzincov Medveďov, zastúpeného pani Mgr. Jarmilou Vargovou, advokátkou so sídlom pracoviska na Brečtanovej 21, Bratislava proti odporcovi: Oddelenie cudzineckej polície Policajného zboru Trnava so sídlom Športová 10, Trnava v konaní o opravnom prostriedku navrhovateľa zo dňa 12.3.2015 proti rozhodnutiu odporcu č. p.: PPZ-HCP-BA9-17-060/2015-AV zo dňa 26.2.2015, na odvolanie navrhovateľa proti rozsudku Krajského súdu v Bratislave zo dňa 1. apríla 2015 č. k. 4Sp/23/2015-35, takto r o z h o d o l : Najvyšší súd Slovenskej republiky rozsudok Krajského súdu v Bratislave č. k. 4Sp/23/2015-35 zo dňa 1. apríla 2015 m e n í tak, že rozhodnutie odporcu č. PPZ-HCP-BA9-17-060/2015-AV zo dňa 26.2.2015 z r u š u j e . Navrhovateľovi náhradu trov konania nepriznáva. o d ô v o d n e n i e : I. Konanie pred správnym orgánom Napadnutým rozhodnutím č. PPZ-HCP-BA9-17-060/2015-AV zo dňa 26.2.2015 odporca podľa ust. § 88 ods. 4, 5 zákona č. 404/2011 Z. z. pobyte cudzincov a o zmene a doplnení niektorých zákonov (ďalej len „zákon o pobyte cudzincov") predĺžil lehotu zaistenia navrhovateľa z dôvodu nespolupráce, ako aj z dôvodu, že mu zastupiteľský úrad nevydal náhradný cestovný doklad (ďalej len „NCD"), pričom dĺžku doby zaistenia stanovil do 26.8.2015 s tým, že navrhovateľ ostáva umiestnený v Útvare policajného zaistenia pre cudzincov Medveďov (ďalej len „ÚPZC"). V odôvodnení svojho rozhodnutia odporca poukázal na skutočnosť, že navrhovateľ doteraz nie je držiteľom cestovného dokladu a zdôraznil, že účel zaistenia (výkon trestu vyhostenia) stále trvá, že boli vykonané všetky úkony pre vydanie náhradného cestovného dokladu (ďalej len „NCD“, avšak zastupiteľský úrad Indie (ďalej len „ZÚI") doposiaľ navrhovateľovi NCD nevydal. Poukázal na správanie sa navrhovateľa počas doby jeho doterajšieho zaistenia, keď navrhovateľ spočiatku v rámci konania o vydanie NCD nespolupracoval, uvádzal rôzne osobné údaje, nedostatočným spôsobom vypisoval potrebné dotazníky, ktoré skutočnosti sťažujú stotožnenie osoby navrhovateľa. Podľa stanoviska ZÚI k vydaniu NCD dôjde po overení totožnosti navrhovateľa, ktorú vykonávajú príslušné štátne orgány priamo v Indii. V ďalšom uviedol ktoré úkony boli zo strany ÚPZC (ktoré vykonáva úkony potrebné k faktickému vydaniu NCD, resp. k zabezpečeniu priameho výkonu trestu vyhostenia) vykonané, ako aj na konkrétne správanie sa navrhovateľa pri zabezpečení vydania NCD. V odôvodnení sa tiež venoval relevantnosti predĺženia doby navrhovateľa. Uviedol, že podľa prvotného vyjadrenia navrhovateľa tento nemá na Slovensku a ani v Európskej únii žiadnych blízkych rodinných príslušníkov, neskôr uviedol, že na Slovensku má priateľku a dieťa, v ktorého rodnom liste však ako otec nie je zapísaný. V ďalšom texte odôvodnenia rozhodnutia odporca vyhodnocoval predĺženie zaistenia navrhovateľa z pohľadu Smernice Európskeho parlamentu a Rady 2008/115/ES zo 16.12.2008 (ďalej len „Návratová smernica"), ako aj Dohovoru o ochrane ľudských práv a základných slobôd (ďalej len „Dohovor"). II. Konanie pred krajským súdom Krajský súd v Bratislave konajúc o opravnom prostriedku navrhovateľa svojím rozsudkom napadnuté rozhodnutie o zaistení navrhovateľa potvrdil ako správne a zákonné. Na pojednávaní za účasti zástupcov účastníkov konania a dospel k názoru, že napadnuté rozhodnutie odporcu je potrebné potvrdiť ako vecne správne. Súd v prejednávanej veci dokazovanie nedoplnil. Návrhu zástupkyne navrhovateľa, ktorým navrhla výsluch navrhovateľa, zameraný na odporcovo tvrdenie o jeho nespolupráci súd nevyhovel z dôvodu, že z obsahu pripojeného spisu odporcu sú zjavné všetky úkony, ktoré boli v konaní o vydanie NCD vykonané, ako aj správanie sa navrhovateľa počas doby zabezpečovania vydania jeho NCD. V odôvodnení svojho rozhodnutia uviedol ako sa vysporiadal s námietkami vznesenými v odvolaní. Neprihliadol na námietku že odporca napadnuté rozhodnutie odôvodnil výlučne nespoluprácou navrhovateľa. Poukázal na to, že zo samotného znenia napadnutého rozhodnutia, jeho výroku a odôvodnenia vyplýva, že, dôvodmi predĺženia doby zaistenia bola jednak nespolupráca navrhovateľa, jednak nevydanie NCD zastupiteľským úradom Indie. Podľa názoru súdu ani námietka že odporca sa nedostatočným spôsobom venoval vyhodnoteniu účelu zaistenia nie je dôvodná. Je nepochybným fakt, že odporca sa touto otázkou zaoberal a svoju správnu úvahu v tomto smere aj formuloval v odôvodnení rozhodnutia. Tak z obsahu pripojeného administratívneho spisu odporcu, ako aj z odôvodnenia napadnutého rozhodnutia vyplýva, že účelom zaistenia je realizácia výkonu trestu vyhostenia, uloženého navrhovateľovi rozsudkom Okresného súdu Bratislava V sp. zn. 1T 27/09 z 22.9.2009, ktorý doposiaľ nebol žiadnym spôsobom zmenený či zrušený. Predpokladom faktického výkonu tohto trestu, nakoľko navrhovateľ nie je držiteľom žiadneho cestovného dokladu, je vydanie NCD orgánom na to príslušným - teda ZÚI. Tento zastupiteľský úrad nikdy neoznámil odporcovi, či ÚPZC, že navrhovateľovi NCD nevydá, jeho vydanie však z pochopiteľných dôvodov podmienil stotožnením osoby navrhovateľa. Takémuto stotožneniu však, opätovne z logických dôvodov, predchádza spolupráca navrhovateľa so zastupiteľským úradom krajiny jeho štátnej príslušnosti - Indie. Pritom pojem „spolupráca" je potrebné chápať nielen ako formálnu spoluprácu (vypísanie potrebných dokladov - žiadosti a dotazníka), ale aj uvádzanie pravdivých informácií v týchto dokladoch. V súvislosti s odvolacou námietkou skutočnosti, že odporca v odôvodnení svojho rozhodnutia lživo poukázal na nespoluprácu navrhovateľa pri zabezpečení vydania NCD, resp. že odporca (resp. ÚPZC) nevyvinul dostatočné úsilie, smerujúce k vydaniu tohto dokladu krajský súd uviedol, že ani táto námietka nie je dôvodná. Ako to sám navrhovateľ uviedol, do októbra 2014 skutočne s odporcom pri vydaní NCD vôbec nespolupracoval. Ako to vyplýva z obsahu spisu odporcu resp. aj z obsahu odôvodnenia napadnutého rozhodnutia dňa 5.9.2014 odporca ZÚI odovzdal žiadosť o vystavenie NCD, dotazník k nej však navrhovateľ odmietol podpísať, dňa 16.10.2014 sa uskutočnila návšteva ZÚI v priebehu ktorej bola tomuto úradu opätovne odovzdaná žiadosť o vydanie NCD aj s dotazníkom síce navrhovateľom podpísaným, avšak podľa vyjadrenie ZÚI nepostačujúce Podľa tohto zastupiteľského úradu vydaniu NCD predchádza overenie totožnosti osoby žiadateľa. Podľa vyjadrenia ÚPZC z 10.11.2014 dovtedy navrhovateľovi NCD vydaný nebol, nakoľko prebieha lustrácia a stotožnenie jeho osoby. Následne sa ÚPZC telefonicky na ZÚI informoval o stave vybavovania NCD pre navrhovateľa (4.11.2004, 11.12.2014) s tým, že tento úrad ÚPZC informoval, že naďalej prebieha proces zisťovania totožnosti osoby navrhovateľa a že stále nedisponuje tento úrad informáciami, na základe ktorých by bolo možné NCD vystaviť. S poukazom na uvedené dňa 23.2.2015 navrhovateľ vyplnil žiadosť o vystavenie NCD a dotazník - ako to je zrejmé z obsahu týchto listín vyplnených a podpísaných navrhovateľom v každom z nich udával úplne odlišné údaje o svojej osobe, ako aj o svojich rodičoch. I napriek tomu boli tieto doklady následne dňa 24.2.2015 odovzdané ZÚI. Následne dňa 26.2.2015 bola na základe odôvodnenej žiadosti ÚPZC vydané odporcom napadnuté rozhodnutie o predĺžení doby zaistenia navrhovateľa. Z uvedených faktov je zrejmé, že: 1/ K vydaniu NCD je potrebné riadne a pravdivo vyplniť žiadateľom o jeho vydanie potrebné doklady (žiadosť o vydanie NCD, dotazník). Na základe týchto dokladov ZÚI vykoná prostredníctvom príslušných orgánov priamo v Indii šetrenie s cieľom overenia totožnosti žiadateľa a stotožnenia jeho osoby. 2/ Tento proces zjavne netrvá krátku dobu a vyžaduje určitý čas. 3/ Navrhovateľ pristúpil k spolupráci s ÚPZC až v októbri 2014, avšak zjavne iba formálne, keď samotný ZÚI konštatoval nepostačujúco vyplnené doklady potrebné k vydaniu NCD. I napriek tomu však pristúpil k stotožneniu osoby navrhovateľa. 4/ ÚPZC následne v pravidelných mesačných intervaloch kontaktoval ZÚI vo veci vydania NCD pre navrhovateľa. 5/ Tento náhradný cestovný doklad však ZÚI stále nevydal. 6/ Navrhovateľ ani dňa 23.2.2015 nespolupracoval pri vydaní NCD s ÚPZC, keď v jeden deň vyplnil dve tlačivá potrebné k vydaniu náhradného cestovného dokladu úplne odlišne. A to i napriek tomu, že prostredníctvom svojej zástupkyni v konaní doručil odporcovi žiadosť o urýchlený výkon vyhostenia. Podľa názoru súdu nespochybniteľnými skutočnosťami sú: A/ Doposiaľ i na základe preukázateľných úkonov ÚPZC, ktorý útvar fakticky zabezpečuje vydanie NCD a realizáciu výkonu trestu vyhostenia nedošlo k vydaniu NCD. B/ Navrhovateľ začal s ÚPZC spolupracovať až 13.10.2014, avšak iba formálne, keď síce dotazník potrebný k vystaveniu NCD podpísal, ale vyplnil ho nepostačujúco, ktorú skutočnosť skonštatoval ZÚI a ktorá skutočnosť zjavne viedla k tomu, že proces stotožnenia jeho osoby nebol ukončený. C/ Dokladom o preukázanej účelovej nespolupráci navrhovateľa pri vydaní NCD je aj skutočnosť, že navrhovateľ 23.2.2015 pri opätovnom vyplnení dokladov potrebných dokladov uvádzal zjavne úmyselne úplne odlišné údaje o svojej osobe ako aj o svojich rodičoch. V súvislosti s námietkou právnych či iných prekážok vyhostenia - konkrétne k navrhovateľom prezentovaných rodinným vzťahom k jeho priateľke a maloletému synovi krajský súd konštatoval, že ani táto nie je dôvodná. Odhliadnuc od skutočnosti, že navrhovateľ v priebehu výsluchu konaného 26.8.2014 uviedol, že na Slovensku nemá žiadnych rodinných príslušníkov v priamom pokolení, že v rodnom liste jeho údajného syna N. nie je zapísaný ako jeho otec, že od roku 2006 nežil s p. R. L. (matkou mal. N.) a táto s ním ani žiť nechce a neplánuje, ako to vyplýva z obsahu jej výpovedí z 9.9.2014 a z 11.11.2014 súd poukazuje na skutočnosť, že otázka existencie rodinného či súkromného života nie je predmetom skúmania v konaní o predĺžení zaistenia navrhovateľa. Táto otázka mohla byť predmetom posúdenia v konaní o vydanie rozhodnutia o zaistení navrhovateľa (za účelom výkonu trestu vyhostenia), ktoré už bolo vydané a po jeho preskúmaní tunajším súdom ako aj Najvyšším súdom Slovenskej republiky je právoplatné, nie však v konaní o predĺžení lehoty zaistenia, ktorým sa iba mení doba zaistenia. Nemožnosť skúmania tejto otázky odporcom vyplýva z cit. ust. § 90 zákona o pobyte cudzincov, podľa ktorého odporca má za povinnosť v priebehu zaistenia skúmať výlučne existenciu účelu zaistenia. Krajský súd sa stotožnil s názorom odporcu v súvislosti s námietkou možnosti uplatnenia iných, menej závažných donucovacích prostriedkov, resp. k námietke skúmania možnosti úteku navrhovateľa. Zdôraznil, že posúdenie možnosti aplikácie iných, menej závažných donucovacích prostriedkov sa vzťahuje k vydaniu rozhodnutia o zaistení. Skúmanie rizika úteku v danom prípade, s poukazom na znenie ustanovenia § 88 ods. 1 písm. b) zákona o pobyte cudzincov, neprichádza do úvahy. Naviac - nad rámec uvedenej argumentácie - uplatnenie iných, mierenejších donucovacích prostriedkov v zmysle Článku 15 Návratovej smernice (zjavne hlásenia pobytu navrhovateľa ako to má namysli navrhovateľ) ani nie je možné, nakoľko odporca môže konať iba v rozsahu jeho oprávnení daných mu zákonom o pobyte cudzincov, ktorý hlásenie pobytu alebo zloženie peňažnej záruky pripúšťa iba v konaní o administratívnom vyhostení, čo nie je prípad navrhovateľa. V tejto súvislosti súd, tiež nad rámec vyššie uvedenej argumentáciu poukazuje na skutočnosť, že navrhovateľ nedisponuje žiadnym, cestovným dokladom a ani žiadnym povolením k pobytu na slovenskom území, ktorých existencia je logickým predpokladom k tomu, aby sa na slovenskom území mohol pohybovať. Vo vzťahu k argumentácii navrhovateľa, podľa ktorej mu je p. S.U. ochotný zabezpečiť stravu a ubytovanie súd poukazuje na skutočnosť, že toto vyhlásenie p. O. (z 11.3.2015) neexistovalo v čase vydania napadnutého rozhodnutia. Ak by aj v tom čase existovalo, nenahrádzalo by doklady, potrebné k pobytu navrhovateľa na území Slovenskej republiky. S poukazom na vyššie uvedenú argumentáciu súd dospel k názoru, že odporca dostatočným spôsobom zistil skutkový stav veci, že v konaní nebola zistená vada, ktorá by mohla mať vplyv na zákonnosť napadnutého rozhodnutia. Po vyhodnotení navrhovateľom vznesených námietok dospel ku konštatovaniu, že tieto námietky neboli dôvodné a preto napadnuté rozhodnutie odporcu potvrdil. III. Odvolanie a vyjadrenie k odvolaniu Proti uvedenému rozsudku podal navrhovateľ prostredníctvom právnej zástupkyne v zákonnej lehote odvolanie namietajúc, že súd prvého stupňa neúplne zistil skutkový stav veci, pretože nevykonal navrhnuté dôkazy a rozhodnutie súdu prvého stupňa vychádza z nesprávneho právneho posúdenia veci. Právna zástupkyňa namietala, že krajský súd vo svojom rozhodnutí k otázke spolupráce konštatuje, že nie je pravdou, že navrhovateľ spolupracuje a výslovne apeluje na navrhovateľa, aby zmenil svoj postoj k procesu vydania náhradného cestovného dokladu. Navrhovateľ jednoznačne nesúhlasí so závermi odporcu, ako aj krajského súdu o tom, že nespolupracuje. Informácie poskytované zo strany odporcu, ktorý ich získal z ÚPZC Medveďov, nepovažuje za pravdivé. Práve to bol dôvod, prečo navrhla výsluch účastníka konania priamo pred súdom, aby objasnil, aké konkrétne nepravdy uvádza ÚPZC Medveďov a následne i odporca. Súd tento návrh neakceptoval. Poukázala na to, že súd výsluch účastníka konania nevykonal, avšak ani neodôvodnil, prečo k nemu nepristúpil. Je na rozhodnutí súdu, aby rozhodol, ktoré dôkazné prostriedky vykoná a ktoré nie. Pokiaľ však odmietne vykonania dôkazu, je potrebné, aby tento svoj postoj v rozhodnutí riadne odôvodnil. V tejto súvislosti namietala neúplné zistenie skutkového stavu veci, a to práve s odkazom na nevykonania navrhovaného dôkazu, resp. inú vadu konania, z dôvodu neodôvodnenia tohto postupu. V súvislosti s potrebou skúmania účelu zaistenia v súlade s § 90 ods. 1 zákona o pobyte cudzincov, ako podmienky na postup podľa § 88 ods. 4 (teda predĺženie lehoty zaistenia), poukázala na dôkaz doložený do konania počas pojednávania, a to na vyjadrenie bývalej partnerky navrhovateľa R. L., a matky ich spoločného dieťaťa zo dňa 23.3.2015, z ktorého vyplýva jej žiadosť o spoluprácu pri výchove ich dieťaťa, ako aj informácie o tom, že podniká kroky smerujúce k tomu, aby bol ako otec zapísaný do rodného listu dieťaťa. Ide o dôležité skutočnosti, ktoré preukazujú reálnosť existencie rodinného vzťahu a teda aj potreby rešpektovania rodinného a súkromného života navrhovateľa. Prvostupňový súd však tento dôkaz nevykonal, resp. ho nevzal do úvahy. V samotnom rozsudku nie je možné opäť nájsť ani zmienku o tomto dôkaze, teda ani skutočnosť, akým spôsobom ho vyhodnotil a či sa vôbec zaoberal jeho obsahom. Rovnako, ako v prvom prípade, preto namietame neúplné zistenia skutkového stavu veci a to práve s odkazom na nevykonania navrhovaného dôkazu, resp. inú vadu konania, z dôvodu neodôvodnenia tohto postupu. K otázke prekážok vyhostenia, tak ako sa k nim vyjadruje krajský súd, rovnako namietala jednak neúplné zistenie skutkového stavu veci, avšak i nesprávne právne posúdenie. Krajský súd konštatoval, že táto otázka mala byť predmetom posúdenia v konaní o vydanie rozhodnutia o zaistení navrhovateľa, nie v konaní o predĺženie lehoty zaistenia navrhovateľa. S odkazom na § 90 ods. 1 a 2 zákona o pobyte cudzincov navrhovateľ namietal takýto právny záver súdu, nakoľko podľa jeho názoru je vždy potrebné skúmanie trvania účelu zaistenia, obzvlášť pri rozhodovaní o jeho predĺžení. V súvislosti s vyjadrením matky o potrebe pomoci pri výchove rovnako namietame neúplné zistený skutkový stav veci (nevykonania dôkazu - vyjadrenia p. Rigovej). K možnosti využitia alternatív k zaisteniu, zástupkyňa navrhovateľa namietala záver súdu, podľa ktorého predpokladom využitia alternatív zaistenia je legálny pobyt na území Slovenskej republiky, tak ako to konštatuje na str. 9 rozsudku, ako aj právny záver súdu ohľadom neprípustnosti alternatív k zaisteniu v prípade navrhovateľa s poukazom na znenie § 88 ods. 1 písm. b) zákona. Poukázala na znenie čl. článku 15 návratovej smernice (2008/115/ES), ods. 1, 3, 4: 1. Pokiaľ sa v osobitnom prípade nedajú účinne uplatniť iné dostatočné, ale menej prísne donucovacie opatrenia, členské štáty môžu zaistiť len štátneho príslušníka tretej krajiny, voči ktorému prebieha konanie o návrate, s cieľom pripraviť návrat a/alebo vykonať proces odsunu, a to najmä keď: a/existuje riziko úteku, alebo b/dotknutý štátny príslušník tretej krajiny sa vyhýba alebo bráni procesu prípravy návratu alebo odsunu. 3. V každom prípade sa zaistenie preskúma v primeraných lehotách buď na žiadosť dotknutého štátneho príslušníka tretej krajiny alebo ex offo. V prípade predĺženia lehoty zaistenia na preskúmanie dohliada súdny orgán. 4. Zaistenie prestáva byť odôvodnené a dotknutá osoba sa bezodkladne prepustí, ak už z právnych alebo iných dôvodov neexistuje odôvodnený predpoklad na odsun alebo už neplatia podmienky ustanovené v odseku 1. Z uvedených dôvodov zástupkyňa navrhovateľa žiadala rozsudok súdu prvého stupňa zmeniť tak, že rozhodnutie odporcu zruší a vec mu vráti na ďalšie konanie a súčasne nariadi prepustenie navrhovateľa zo zaistenia. Odporca vo svojom rozsiahlom vyjadrení k odvolaniu nesúhlasil s námietkami navrhovateľa a zaujal k nim stanovisko. Odporca poukázal na to, že právna zástupkyňa po vydaní rozhodnutia o predĺžení lehoty zaistenia nebola na správnom orgáne nahliadnuť do spisu, čiže nevie aké podklady viedli správny orgán k vydaniu samotného rozhodnutia, ani aké podklady mu slúžili ku konaniu a následnému rozhodnutiu vo veci. Správny orgán ani UPZC Medveďov nemá absolútne žiadne dôvody si vyvodzovať svojvoľne neoverené vlastné závery a na základe toho vydať rozhodnutie bez riadneho overenia a zákonne získaných podkladov. Je zrejmé, že informácie o priebehu konania má iba zo strany účastníka konania, ktoré si neoverila, z čoho vyplývala jej neznalosť o podkladoch a vykonaných úkonoch správneho orgánu. Z podkladov ÚPZC Medveďov je zrejmé, že za účelom riadneho vystavenia náhradného cestovného dokladu bez zbytočných prieťahov vykonal všetky potrebné úkony, ktoré mu situácia, účastník konania a zastupiteľský úrad Indickej republiky dovolili a čo bolo v jeho silách a oprávneniach ako štátneho orgánu. ÚPZC Medveďov zaslalo na správny orgán stanoviská evidované pod č. p.: PPZ- HCP-BA9-17-065/2015-AV a PPZ-HCP-BA9-17-074/2015-AV, v ktorých uvádza úkony vykonané od zaistenia účastníka konania. „ ÚPZC Medveďov naďalej zastáva názor, že boli vykonané všetky úkony smerujúce k zisteniu pravej totožnosti osoby a pravidelne sa informoval ohľadne vystavenia náhradného cestovného dokladu. Vyššie menovaná osoba úmyselne poskytovala o sebe zavádzajúce údaje s cieľom oddialiť výkon trestu vyhostenia. Nakoľko do dnešného dňa nebol náhradný cestovný doklad vystavený a výkon trestu vyhostenia nebolo možné zrealizovať, účel zaistenia naďalej trvá." Odporca poukázal na to, že nemá a ani nemal žiadnu pochybnosť o vykonaní všetkých relevantných a potrebných úkonov či už v písomne forme, v osobných návštevách na zastupiteľskom úrade, ako aj o vykonaných pravidelných telefonických kontaktoch za účelom vystavenia náhradného cestovného dokladu a výkonu trestu vyhostenia. Dňa 20.5.2015 opätovne zaslal správny orgán žiadosť do ÚPZC Medveďov k zaslaniu informácií a štádiu vystavenia náhradného cestovného dokladu pre účastníka konania a účelnosti zaistenia (§ 90 ods. 1 písm. d) zákona č. 404/2011 Z. z. - predtým zaslaná žiadosť dňa 13.4.2015). Taktiež bola zaslaná žiadosť o zaslanie informácie k aktuálnosti trestu vyhostenia na Okresný súd Bratislava V. Z uvedeného taktiež vyplýva, že správny orgán vykonáva vo veci zaistenia účastníka konania všetky zákonné činnosti, aby neustále skúmal účel zaistenia. Dňa 7.4.2015 bola na správny orgán doručená žiadosť od právnej zástupkyne účastníka konania o preskúmanie trvania dôvodov zaistenia a žiadosť o vydanie rozhodnutia. Za týmto účelom správny orgán opätovne zaslal žiadosť o zaslanie stanoviska k žiadosti do ÚPZC Medveďov a s účastníkom konania bola v ÚPZC Medveďov dňa 17.4.2015 spísaná zápisnica o podaní vyjadrenia. Následne dňa 23.4.2015 pod č. p.: PPZ-HCP-BA9-17-081/2015-AV správny orgán vydal rozhodnutie v súlade s § 90 ods. 1 písm. d) zákona č. 404/2011 Z. z., ktoré bolo účastníkovi konania pretlmočené a ktoré vlastnoručne podpísal so záverom, že trvá účel zaistenia a nie je dôvodný postup v zmysle § 90 ods. 2 písm. b) bod 1 zákona č. 404/2011 Z. z. Právna zástupkyňa poukazuje na zabezpečenie rodinného a súkromného života účastníka konania na území Slovenskej republiky s občiankou Slovenskej republiky menom R. L., nar. XX.XX.XXXX s ktorou má údajne syna menom N. L., nar. XX.XX.XXXX. K tejto skutočnosti bola pani L. dvakrát vypočutá, pričom v prvej zápisnici spísanej 09.09.2014, evidovanej pod č. p.: PPZ-HCP-BA9-17-042/2015-AV, uviedla, že otcom jej syna N. je účastník konania s ktorým žila v rokoch 2003 až 2007. Od roku 2007 ho už nevidela a na syna finančne ani neprispieval. Počas výkonu trestu odňatia slobody posielal maloletému pohľadnice, finančne však nijako naďalej neprispieval. Na otázku, aké má plány v rámci spolužitia s účastníkom konania odpovedala nasledovne: „Teraz neviem čo chcem, 5 rokov je dlhá doba, ja som mu do telefónu povedala, že môže prísť a potom uvidíme ako ďalej". Dňa 19.03.2015 bola R. L. opätovne vypočutá, pričom v zápisnici evidovanej pod č. p.: PPZ-HCP-BA9-17-067/2015-AV uviedla, že účastník konania je otcom jej syna N. L., ale od zaistenia v ÚPZC Medveďov odo dňa 26.08.2014 je s účastníkom konania iba občas v telefonickom kontakte, na návšteve nikdy nebola. Na otázku či plánuje s účastníkom konania spoločnú budúcnosť v tejto zápisnici už uviedla opak: „Nie neplánujem, lebo mám svojho priateľa S.U., s ktorým žijem: B.." Na otázku či má záujem, aby sa otec dieťaťa v budúcnosti staral o dieťa odpovedala: „Nechcem, aby žil s nami, ale iba finančne prispieval na jeho výchovu." Taktiež bol vypočutý pán S.U., nar. XX.XX.XXXX, terajší priateľ p. L., ktorý poskytol čestné vyhlásenie, že poskytne ubytovanie účastníkovi konania na adrese M. a rovnako sa postará o jeho výživu. Správny orgán má zato, že ide jasne o účelové výpovede s cieľom pomôcť právnej zástupkyni a účastníkovi konania dostať ho zo zaistenia a vyhnúť sa výkonu trestu vyhostenia. Do zápisnice evidovanej pod č. p.: PPZ-HCP- BA9-17-066/2015-AV pán O. uviedol, že pozná účastníka konania ako bývalého priateľa svojej milenky R. L. a vychováva jeho syna. S R. L. majú spoločnú dcéru. Účastníka konania ubytuje v obci M. na ul. B.. kde sa nachádzajú dve nehnuteľnosti. V jednej býva R. L. a v druhej - jednoizbový dom, bude bývať účastník konania. Správny orgán uvádza, že ide o ďalší rozpor a účelovosť vo výpovediach pani L. a pána O.. Kým pani L. tvrdí, že nechce, aby účastník konania s nimi býval, naproti tomu pán O. sa vyjadril, že mu poskytne ubytovanie na adrese M., B. a rovnako sa postará o jeho výživu. Pán O. hliadke pri spisovaní uvedenej zápisnice o podaní vyjadrenia mimo záznam tiež uviedol, že pani L. má s účastníkom konania len dieťa, nebude s ním bývať, nakoľko je to jeho milenka a účastník konania na ňu nemá právo (sprievodný list k vypočutiu pod č. p.: PPZ-HCP-BA9-17-066/2015-AV). Tiež uviedol, že chce, aby si účastník konania osvojil svojho údajného syna N. L., lebo doteraz ho musel živiť on. Do zápisnice uviedol, že účastníkovi konania zabezpečí prácu v kovošrote, ktorého je majiteľom (správny orgán uvádza, že účastník konania nemá na území oprávnený pobyt, ani povolenie od príslušných orgánov na zamestnanie. Nemôže byť teda zamestnaný vo firme pána O., jedine ak by tam pracoval nelegálne bez príslušných povolení). Na otázku, akou formou poskytne účastníkovi konania ubytovanie uviedol: „ Poskytujem mu ubytovanie od 11.03.2015. Ubytovanie mu poskytujem len skrz toho, že si chce priznať svoje dieťa a starať sa o neho. Ubytovanie bude mať zabezpečené bezplatne, v podstate si to odrobí na prerábke domu. " Z celkového výsluchu pána O. ako aj zo záznamu hliadky, ktorá pána O. vypočúvala, nadobudol správny orgán presvedčenie, že ubytovanie a poskytnutie nelegálnej práce účastníkovi konania zo strany pána O. je zjavne účelové, ale aj nezákonné. Chce len aby účastník konania sám živil svojho údajného syna, lebo on ho už odmieta a taktiež bude mať lacnú pracovnú silu, ktorú bude zneužívať pri oprave svojich nehnuteľností a na prácu vo svojej firme. Podľa správneho orgánu, pohnútky pána O. pripomínajú metódy, kedy bude majiteľ firmy vydierať svojho zamestnanca a nútiť ho k práci zdarma resp. za proti odplatu. O tom jednoznačne svedčí jeho vyjadrenie „Pri najmenšom porušení cudzinca mojich pravidiel budem kontaktovať cudzineckú políciu ", a tiež „ Ubytovanie bude mať zabezpečené bezplatne, v podstate si to odrobí na prerábke domu ". Aj tieto skutočnosti podporujú názor správneho orgánu o prinajmenšom účelovom zabezpečení ubytovania a starostlivosti. Správny orgán chce taktiež opätovne poukázať aj na samotnú skutočnosť pri zabezpečení ubytovania pri výkone trestu vyhostenia resp. inými miernejšími postupmi. Správny orgán vykonáva úkony k zabezpečeniu výkonu trestu vyhostenia a nevykonáva úkony ani opatrenia k administratívnemu vyhosteniu účastníka konania. Správny orgán môže konať iba v tolerancii zákona, a preto pri zaistení na výkon trestu vyhostenia nemôže postupovať nad rámec zákona a zaoberať sa alternatívami zaistenia. Ide o výkon trestu vyhostenia a tam nie je možnosť postupovať v zmysle § 89 ods. 1 písm. a) zákona č. 404/2011 Z. z. povinnosť hlásenia pobytu, alebo podľa § 89 ods. 1 písm. b) zákona č. 404/2011 Z. z. povinnosť zložiť peňažnú záruku. Príslušný súd poveril vecne a miestne príslušný správny orgán k zabezpečeniu výkonu trestu vyhostenia, čiže priamo nariadil vykonať výkon trestu, pričom nezohľadnil ani nedal do pozornosti iné normatívne prostriedky na dosiahnutie účelu. Odporca poukázal na to, že účastník konania je osobou, ktorá sa v minulosti páchala trestnú činnosť, pričom po rozchode s priateľkou nejavil záujem o svojho údajného syna. Po prípadnom prepustení zo zaistenia, je dôvodná obava rizika úteku, ako aj obava, že bude pokračovať vo svojom predchádzajúcom spôsobe života, bude sa živiť nezákonnými aktivitami a z tohto dôvodu sa bude skrývať, prípadne ujde. Účastník konania nemá na území Slovenskej republiky podporu okolia, ktorá by mu pomohla viesť riadny život. Účastník konania je taktiež osobou, u ktorej nie je žiadna šanca si zabezpečiť legálne zamestnanie a zdroj obživy pre seba a pre údajné dieťa. Účastník konania je osobou, ktorá nemá na území Slovenskej republiky oprávnený pobyt a za súčasných okolností ho v zmysle zákona o pobyte cudzincov nemôže ani dostať - napríklad prechodný pobyt na účel zamestnania, podnikania a pod. (pobyt bez cestovného dokladu, bez finančných prostriedkov, nevlastnenie registra trestov z domovskej krajiny, osoba nie je na území Slovenskej republiky bezúhonná - zápisy v registri trestov Slovenskej republiky. Správny orgán má zato, že riziko úteku a skrývania resp. pokračovania v trestnej činnosti existuje a bolo v rozhodnutí o predĺžení zaistenia aj na základe krajského súdu dostatočne dokázané a zaznamenané. Trval na tom, že na základe správnej úvahy správneho orgánu, ako aj zabezpečenia všetkých potrebných podkladov potrebných k vydaniu rozhodnutia o predĺžení zaistenia, vykonal všetky potrebné, preukázateľné a zákonné úkony, vyšetrovania, dožiadania a zabezpečil si dostatok zákonných podkladov na základe ktorých rozhodol správne a zákonne. S účastníkom konania ako aj s inými osobami boli viackrát vykonané a spísané zápisnice o podaní vyjadrenia a vysvetlenia, kde boli zodpovedané všetky potrebné otázky, taktiež je pravidelne dotazovaný ÚPZC Medveďov tak, aby bolo možné vydať zákonné meritórne rozhodnutie vo veci. K prípadu účastníka sa pristupovalo individuálne a bolo reagované na všetky podnety, pripomienky smerom k správnemu orgánu, čoho dôkazom je aj obsiahlosť celého spisového materiálu. V súvislosti s námietkou k uplatneniu § 89 ods. 1 písm. a), b) zákona č. 404/2011 Z. z. poukázal na to, že uvedené alternatívy nie sú prípustné v konaní s účastníkom konania z dôvodu, že v predmetnom konaní správny orgán koná v konaní na účel trestu vyhostenia a nie v konaní vo veci administratívneho vyhostenia. Z uvedených dôvodov odporca navrhol odvolanie zamietnuť a rozsudok krajského súdu potvrdiť. V. Právny názor Najvyššieho súdu Slovenskej republiky Podľa § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 250l ods. 1 OSP sa v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutia správnych orgánov, postupuje podľa tretej hlavy piatej časti Občianskeho súdneho poriadku „Rozhodovanie o opravných prostriedkoch proti rozhodnutiam správnych orgánov“. Pokiaľ v tretej hlave piatej časti Občianskeho súdneho poriadku nie je ustanovené inak, použije sa primerane ustanovenie druhej hlavy piatej časti Občianskeho súdneho poriadku s výnimkou § 250a (§ 250l ods. 2 OSP). Najvyšší súd Slovenskej republiky ako súd odvolací (§ 10 ods. 2 OSP) preskúmal napadnuté rozhodnutie krajského súdu spolu s konaním, ktoré predchádzalo jeho vydaniu a jednomyseľne (§ 3 ods. 9 zák. č. 757/2004 Z. z.) dospel k záveru, že rozhodnutie krajského súdu je potrebné zmeniť a rozhodnutie odporcu zrušiť. Rozhodol bez nariadenia odvolacieho pojednávania podľa ustanovenia § 250ja ods. 2 OSP s tým, že deň vyhlásenia rozhodnutia bol zverejnený na úradnej tabuli súdu a na internetovej stránke Najvyššieho súdu Slovenskej republiky www.nsud.sk. Rozsudok bol verejne vyhlásený dňa 26. mája 2015 (§ 156 ods. 1 a ods. 3 OSP). V predmetnej veci bol predmetom odvolacieho konania rozsudok krajského súdu, ktorým bolo potvrdené rozhodnutie odporcu o predĺžení zaistenia navrhovateľa podľa § 88 ods. 4, 5 zákona o pobyte cudzincov, preto primárne v medziach odvolania Najvyšší súd Slovenskej republiky ako súd odvolací preskúmal rozsudok krajského súdu ako aj konanie, ktoré mu predchádzalo, pričom v rámci odvolacieho konania skúmal aj napadnuté rozhodnutie odporcu, najmä z toho pohľadu, či sa krajský súd vysporiadal so všetkými námietkami navrhovateľa v opravnom prostriedku, a z takto vymedzeného rozsahu, či správne posúdil zákonnosť a správnosť napadnutého rozhodnutia odporcu. Podľa § 88 ods. 1 písm. b) zákona číslo 404/2011 Z. z. policajt je oprávnený zaistiť štátneho príslušníka tretej krajiny na účel výkonu jeho administratívneho vyhostenia alebo výkonu trestu vyhostenia. Podľa § 88 ods. 4 veta prvá zákona číslo 404/2011 Z. z. štátny príslušník tretej krajiny môže byť zaistený na čas nevyhnutne potrebný, najviac na šesť mesiacov. Policajný útvar je oprávnený počas tohto obdobia opakovane predĺžiť zaistenie štátneho príslušníka tretej krajiny, pričom celkový čas zaistenia nesmie presiahnuť šesť mesiacov. Ak možno predpokladať, že napriek vykonaným úkonom potrebným na výkon administratívneho vyhostenia alebo trestu vyhostenia štátneho príslušníka tretej krajiny sa tento výkon predĺži z dôvodu, že štátny príslušník tretej krajiny dostatočne nespolupracuje, alebo z dôvodu, že mu zastupiteľský úrad nevydal náhradný cestovný doklad v lehote podľa prvej vety, môže policajný útvar rozhodnúť, a to aj opakovane, o predĺžení lehoty zaistenia, pričom celková doba predĺženia lehoty zaistenia nesmie presiahnuť 12 mesiacov. Lehotu zaistenia nemožno predĺžiť, ak ide o rodinu s deťmi alebo zraniteľnú osobu. Štátny príslušník tretej krajiny je zaistený dňom vydania rozhodnutia o zaistení. Podľa § 90 ods. 1 písm. d/ policajný útvar je povinný skúmať po celý čas zaistenia štátneho príslušníka tretej krajiny, či trvá účel zaistenia. V konaní nebolo sporným, že navrhovateľ bol zaistený podľa § 88 ods. 1 písm. b/ zákona o pobyte cudzincov na účel výkonu trestu vyhostenia uložený mu právoplatným rozsudkom Okresného súdu Bratislava V (sp. zn. 1T 27/09 zo dňa 22.4.2009), ktorým bol účastníkovi konania okrem iného uložený podľa § 65 ods. 1, ods. 3 Trestného zákona trest vyhostenia z územia Slovenskej republiky v trvaní 10 (desať) rokov, ktorého výkon bol nariadený rozhodnutím Okresného súdu Bratislava V zo dňa 24.4.2014 a predmetným rozhodnutím bola lehota jeho zaistenia predĺžená v zmysle § 88 ods. 4 zákona o pobyte cudzincov do 26.8.1015. Navrhovateľ v opravnom prostriedku ako aj v odvolaní okrem iného namietal, že v konaní a teda aj v prípade predĺženia zaistenia potrebné vždy skúmať trvanie účelu zaistenia podľa § 90 ods. 1 zákona o pobyte cudzincov, pričom poukázal na čl. 15 (Návratovej) smernice (2008/115/ES) čl. 4, podľa ktorého zaistenie prestáva byť odôvodnený, ak už z právnych alebo iných dôvodov neexistuje odôvodnený predpoklad na odsun alebo už neplatia podmienky ods. 1, podľa ktorého 1. Pokiaľ sa v osobitnom prípade nedajú účinne uplatniť iné dostatočné, ale menej prísne donucovacie opatrenia, členské štáty môžu zaistiť len štátneho príslušníka tretej krajiny, voči ktorému prebieha konanie o návrate, s cieľom pripraviť návrat a/alebo vykonať proces odsunu, a to najmä keď: a/existuje riziko úteku, alebo b/dotknutý štátny príslušník tretej krajiny sa vyhýba alebo bráni procesu prípravy návratu alebo odsunu. Z odôvodnenia rozhodnutia ako aj vyjadrenia odporcu je možné ustáliť, že podľa jeho názoru právne ani iné prekážky odsunu neexistujú, v procese vyhostenia sa stále koná, je obava z úteku navrhovateľa resp. opätovného skrývania sa a navrhovateľ bráni procesu prípravy návratu. Napriek tomu, že odporca v odôvodnení svojho rozhodnutia deklaroval, že počas celého konania sa zaoberal a bral do úvahy aj predmetnú smernicu, z jeho obsahu nevyplýva, či a ako posudzoval v prípade navrhovateľa aj otázku možnosti využitia iných dostatočných, ale menej prísnych donucovacích opatrení tak ako to predpokladá citované ustanovenie. Vo vyjadrení k opravnému prostriedku a k odvolaniu odporca uviedol, že alternatívy k zaisteniu vyplývajúce z ust. § 89 ods. 1 písm. a), b) zákona o pobyte cudzincov sú prípustné v konaní vo veci administratívneho vyhostenia ale nie v predmetnom konaní na účel trestu vyhostenia. S takýmto postupom sa odvolací súd nestotožnil pričom poukazuje na záväznú povahu smernice vyplývajúcu z čl. 288 ods. 3 ZFEÚ (bývalé čl. 189 ZEHS, 249 ZES), podľa ktorého smernica je záväzná pre každý členský štát, ktorému je určená, a to vzhľadom na výsledok, ktorý sa má dosiahnuť, pričom voľba foriem a metód ponecháva vnútroštátnym orgánom. Aj keď si členské štáty môžu zvoliť spôsob a prostriedky vykonania smernice na vnútroštátnej úrovni, nezbavuje ich to povinnosti prijať také opatrenia, ktoré zabezpečia „potrebný účinok“ (franc. effet utile) Komisia p. Belgicku, C-342/08,12.3.2009, bod 16; Komisia p. Grécku, C-81 07, 13.3.2008, Zb. s. I-48, bod 17; Royer, 48/75, 8.4.1976, Zb. s. 497, body 73 a 75, Komisia p. Írsku, C-216/05, 9.11.2006, Zb. I-10787,bod 26. Inak povedané, členské štáty sú povinné prijať všetky opatrenia potrebné na zabezpečenie úplného účinku smernice v súlade s cieľom, ktorý smernica sleduje (Komisia p. Taliansku. C-368/07. 25.9.2008. Zb. s. I-130, bod 16; Komisia p. Belgicku, C-292/07, 23.4.2009, bod 68; Komisia p. Taliansku, C-410/03, 28.4.2005, Zb. s. I-3507, bod 39; Emmot, C-208/90,25.7.1991, Zb. s. I-4269, bod 18; VanColson a Kamann, 14/83,10.4.1984, Zb. s. 1891, bod 15). Povinnosť členských štátov vyplývajúca zo smernice, aby sa dosiahol výsledok stanovený touto smernicou, ako aj povinnosť členských štátov prijať všetky opatrenia všeobecnej alebo osobitnej povahy na zabezpečenia tejto povinnosti, vyplývajúca z článku 4 ods. 3 ZEÚ (bývalý čl. 10 ZES), sa vzťahuje na všetky orgány členských štátov vrátane súdnych orgánov rozsahu ich právomocí (Pfeiffer, C-397 a 403/0l, 5.10.2004, Zb. s. I-8835, bod 110; Connect Austria, C-462/99, 22.5.2003, Zb. s. 1-5197, bod 38;). V súlade s povinnosťou zabezpečiť úplnú účinnosť práva Únie je vnútroštátny súd, správny orgán alebo aj iný orgán, ktorý aplikuje vnútroštátne právo, povinný vykladať ho čo najviac v zmysle znenia a cieľov smernice, aby sa dosiahol smernicou sledovaný výsledok (Impact, C-268/06, 15.4.2008, Zb. s. 1-2483, bod 98; Kofoed, C-321/05, 5.7.2007. Zb. s. I-5795, bod 45; Pfeiffer, C-397 a 403/01, 5.10.2004, Zb. s. I-8835. bod 113; Coote, C-185 97, 22.9.1998, I-5199, ods. 18; Miret, C-334/92, 16.12.1993, Zb s. 1-6911, ods. 20 a 21; Faccini Dori, C-91/92, 14.7.1994, Zb. s. I-3325, bod 26; Marleasing,C-106/89, 13.11.1990, Zb. s. I-4135, bod 8; Johnston, 222/84, Zb. s. 1651, bod 53; Beentjes, 31/87, 20.9.1988, Zb. s. 4635, bod 39), a to bez ohľadu na to, či sú vykladané vnútroštátne ustanovenia neskoršie alebo skoršie ako smernica, alebo či smernica bola transponovaná načas (Connect Austria,C-462/99, 22.5.2003, Zb. s. I-5197, bod 38; Centrosteel, C-456/98. 13.7.2000. Zb. s. I-6007, bod 16; Silhouette International Schmied, C-355/96,16.7.1998. Zb. s. I-4799, bod 36). Vnútroštátne orgány aplikácie práva majú v rámci svojich právomocí vždy usilovať o eurokonformný výklad vnútroštátneho pravá, aby sa zabezpečila úplná účinnosť smernice a dosiahnutie jej cieľa (Adeneler, C-212/04, 4.7.2006, Zb. s. I-6057, bod 111) bez ohľadu na to, či ustanovenia použité pri výklade majú alebo nemajú priamy účinok (citované z: Michael Siman, Miroslav Slašťan, Primárne právo Európskej únie (aplikácia a výklad práva Únie s judikatúrou), Bratislava 2010 (str. 173). S odkazom na uvedené bolo preto potrebné v danom prípade v konaní o zaistení resp. o predĺžení zaistenia navrhovateľa (policajný orgán skúma po celý čas zaistenia štátneho príslušníka tretej krajiny, či trvá účel zaistenia v zmysle § 90 ods. 1) skúmať aj možnosť využitia prípadne „iných dostatočných, ale menej prísnych donucovacích opatrení“, tak ako to predpokladá čl. 15 ods. 1 citovane Návratovej smernice. Pokiaľ tak správny orgán v prípade navrhovateľa neurobil, bolo treba považovať jeho námietku v tomto smere za dôvodnú. Na tomto závere nemení nič ani skutočnosť, že zákon o pobyte cudzincov výslovne upravuje konkrétne alternatívne opatrenia k zaisteniu (hlásenie pobytu a peňažnú záruku) iba v súvislosti s konaním o administratívnom vyhostení a v súvislosti so zaistením žiadateľa o azyl v zmysle § 88a zákona, pretože konkrétna povinnosť skúmať (a využiť) možnosť účinného uplatnenie iných, miernejších alternatívnych donucovacích opatrení v súvislosti s konaním o odovzdaní podľa predmetného ustanovenia Návratovej smernice vyplýva zo záväzku vykladať vnútroštátne právo - zákon o pobyte cudzincov eurokonformným spôsobom čo najviac v zmysle znenia a cieľov smernice, aby sa dosiahol smernicou sledovaný výsledok a tejto povinnosti sa nemôže zbaviť ani poukazom na absentujúcu domácu úpravu, najmä ak druhy, charakter a obsah takýchto opatrení vnútroštátna úprava cudzineckého práva pozná a prax využíva, i keď v iných súvislostiach. Na nutnosť eurokonformného výkladu zákon o pobyte cudzincov upozornil najvyšší súd už vo viacerých svojich rozhodnutiach práve v súvislosti s Návratovou smernicou napr. 1Sza/5/2013, 1Sža/23/2014, 1Sža/25/2014. Z uvedených dôvodov dospel odvolací súd na rozdiel od súdu prvého stupňa k záveru, že námietky navrhovateľa boli spôsobilé spochybniť zákonnosť napadnutého rozhodnutia odporcu, neboli teda splnené predpoklady na jeho potvrdenie súdom prvého stupňa a preto odvolací súd napadnutý rozsudok zmenil tak, že rozhodnutie odporcu zrušil (§ 250ja ods. 3 OSP). Odvolací súd nerozhodol o povinnosti bezodkladne prepustiť navrhovateľa z dôvodu, že z pripojeného administratívneho spisu odporcu ako aj z jeho vyjadrenia k odvolaniu z 21.05.2015 je zrejmé, že dňa 23.4.2015 pod č. p.: PPZ-HCP-BA9-17-081/2015-AV správny orgán vydal rozhodnutie podľa § 90 ods. 1 písm. d) zákona č. 404/2011 Z. z., v zmysle ktorého trvá účel zaistenia a nie je dôvodný postup v zmysle § 90 ods. 2 písm. b) bod 1 zákona č. 404/2011 Z. z.. Toto rozhodnutie, ktoré zohľadňuje nové skutočnosti od vydania (v tomto konaní) preskúmavaného rozhodnutia a predstavuje nové dôvody zaistenia, ktoré nie sú predmetom tohto preskúmavacieho konania, preto odvolací súd dospel k záveru, že takýto výrok by fakticky eliminoval účinky predmetného rozhodnutia, ktoré nebolo predmetom tohto preskúmavacieho konania. O trovách konania rozhodol Najvyšší súd Slovenskej republiky podľa § 250k ods. 1 OSP v spojení s § 224 ods. 1 OSP a § 246c OSP, tak, že navrhovateľovi, ktorý mal úspech v konaní náhradu trov konania nepriznal, z dôvodu, že si ich náhradu neuplatnil. Poučenie: Proti tomuto rozsudku odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:NSSR:2015:1015200475.1 (dáta aktuálne k 13. 11. 2026). Záväzné je znenie zverejnené súdom.




